Na podlagi 42. člena Statuta Občine Šenčur (Ur.vestnik Gorenjske št.: 5/95, 5/96, 36/98, 21/99 je na predlog Nadzornega odbora Občine Šenčur,  občinski svet Občine Šenčur, na 6. seji , dne 21.05.2003 sprejel

POSLOVNIK

Nadzornega odbora Občine Šenčur

I. SPLOŠNE DOLOČBE

1. člen

S tem poslovnikom je določena organizacija in način dela Nadzornega odbora Občine Šenčur (v nadaljevanju: nadzorni odbor)

2. člen

Nadzorni odbor opravlja naloge v skladu z zakonom o lokalni samoupravi in s statutom občine pošteno,  strokovno in nepristransko.

3. člen

Sedež Nadzornega odbora je na sedežu Občine Šenčur, Kranjska cesta 11, Šenčur.

Nadzorni odbor kot organ občine deluje v okviru svojih pristojnosti samostojno.

4. člen

Nadzorni odbor varuje uradne in poslovne skrivnosti, s katerimi se seznani pri svojem delu.

5. člen

Nadzorni odbor zastopa in predstavlja predsednik, ki ga člani nadzornega odbora izvolijo izmed sebe na konstitutivni seji ali od predsednika pooblaščen član nadzornega odbora.

6. člen

Naloga predsednika je, da:

· vodi in organizira delo odbora,

· sklicuje in vodi seje,

· podpisuje sklepe, zapisnike in druge akte odbora,

· skrbi za izvajanje sklepov,

· sodeluje z občinskim svetom, županom, delovnimi telesi sveta in občinsko upravo,

· sodeluje na sejah občinskega sveta.

II. NAČIN DELA NADZORNEGA ODBORA

7. člen

Delo odbora organizira in vodi predsednik, v njegovi odsotnosti pa podpredsednik nadzornega odbora oziroma s strani predsednika pooblaščen član.

8. člen

Seje vodi predsednik, oziroma v njegovi odsotnosti podpredsednik ali s stani predsednika pooblaščeni član.

Predlog dnevnega reda seje določi predsednik, predloge za uvrstitev na dnevni red pa lahko podajo vsi člani nadzornega odbora.

Predsednik je dolžan uvrstiti na dnevni red zadevo, ki jo je s sklepom predlagal občinski svet, ali župan.

9. člen

Predsednik pošlje vabilo na sejo vsem članom nadzornega odbora praviloma sedem dni pred datumom seje. Ob soglasju vseh članov in v nujnih primerih, ki jih določi predsednik, je lahko ta rok tudi krajši.

Vabilu je potrebno obvezno priložiti gradivo, ki je potrebno za obravnavo.

Predsednik lahko povabi na sejo pripravljalce gradiv, strokovne delavce občinske uprave ter odgovorne osebe obravnavanih institucij.

10. člen

O seji nadzornega odbora se piše  zapisnik in vodi evidenca prisotnosti.

Zapisnik obvezno vsebuje:

· zaporedno številko seje, kraj, datum, uro pričetka in trajanje seje,

· navedbo prisotnih, opravičeno odsotnih in ostalih odsotnih članov ter navedbo ostalih prisotnih na seji,

· sprejet dnevni red,

· potrditev zapisnika prejšnje seje,

· potek seje z navedbo poročevalcev in krajšim povzetkom razprave,

· sprejete sklepe,

· morebitna ločena mnenja članov odbora,

· izjave, za katere so navzoči izrecno zahtevali, da se vnesejo v zapisnik.

Zapisnik podpišeta predsednik odbora in zapisnikar.

11.člen

Po opravljeni razpravi o posamezni točki dnevnega reda predsednik oblikuje predlog sklepa in ga da na glasovanje.

Nadzorni odbor veljavno sklepa in sprejema svoja poročila, priporočila in predloge, če je na seji prisotna večina članov nadzornega odbora, z večino glasov navzočih članov.

Glasovanje na sejah je praviloma javno, z dvigovanjem rok. Na zahtevo večine članov odbora je lahko glasovanje tudi tajno.

12. člen

Zapisniki in ostala gradiva za seje nadzornega odbora se hranijo v občinski upravi.

Po poteku enega mandatnega obdobja se gradivo arhivira. Zapisniki, sklepi in gradivo se hranijo deset let.

13. člen

Strokovno in administrativno pomoč za potrebe nadzornega odbora zagotavlja župan in občinska uprava.

III. POSTOPEK NADZORA

14. člen

Temeljna naloga nadzornega odbora je, da:

· opravlja  nadzor nad razpolaganjem s premoženjem občine,

· nadzoruje namenskost in smotrnost porabe sredstev občinskega proračuna,

· nadzoruje finančno poslovanje uporabnikov proračunskih sredstev glede namenske porabe proračunskih sredstev.

Nadzorni odbor v okviru svojih pristojnosti najmanj enkrat letno pregleda zakonitost in pravilnost finančnega poslovanja:  

-    občinskih organov, občinske uprave, svetov krajevnih skupnosti,

· javnih zavodov, javnih podjetij in drugih porabnikov sredstev občinskega proračuna in pooblaščenih oseb z občinskimi javnimi sredstvi in občinskim premoženjem ter ocenjuje 

· učinkovitost in gospodarnost porabe občinskih javnih sredstev.

15. člen

Nadzorni odbor se na svojih sejah sproti dogovarja o problematiki, ki se bo obravnavala na prvi naslednji seji.

Nadzorni odbor mora obvezno obravnavati zadeve, ki jih je s sklepom predlagal občinski svet ali župan občine, oziroma če kakršenkoli indic vzbudi nadzornemu odboru utemeljen sum, da gre za nezakonito razpolaganje z občinskim premoženjem, oziroma nenamensko razpolaganje s sredstvi občinskega proračuna.

16. člen

Pri izvajanju nadzora ima nadzorni odbor naslednja pooblastila:

· vpogled v vse listine in dokumente občine, zavoda, podjetja, sklada, stranke, druge organizacije ali društva, ki je predmet nadzora (nadzorovanih oseb), ki se nanašajo na porabo proračunskih sredstev,

· zahtevati podatke in pojasnila pooblaščenih in odgovornih oseb nadzorovanih oseb,

· zahtevati udeležbo odgovornih oseb na sejah nadzornega odbora. 

17. člen

Nadzorni odbor lahko v postopku nadzora v posebnih primerih pritegne k sodelovanju zunanje neodvisne strokovnjake posameznih strok.

Posamezne posebne strokovne naloge nadzora lahko opravi izvedenec, ki ga na predlog nadzornega odbora imenuje občinski svet. Pogodbo z izvedencem sklene župan.

Nadzorni odbor pri svoji odločitvi ni vezan na mnenje zunanjega strokovnjaka, ustanove ali strokovnjaka občinske uprave.

18. člen

Za izvedbo določene naloge iz pristojnosti nadzornega odbora lahko nadzorni odbor oblikuje delovno skupino oziroma pooblasti posameznega člana nadzornega odbora.

19. člen

Pri opravljenem pregledu pripravi član nadzornega odbora predlog poročila, v katerem je navedena nadzorovana oseba, odgovorne osebe, predmet pregleda, ugotovitve, ocene ter mnenja ter morebitna priporočila in predlogi ukrepov. Predlog  poročila sprejme nadzorni odbor ter ga pošlje nadzorovani osebi, ki ima pravico v roku petnajst dni od prejema predloga poročila vložiti pri nadzornemu odboru ugovor. Nadzorni odbor mora o ugovoru odločiti v petnajstih dneh. Dokončno poročilo pošlje nadzorni odbor nadzorovani osebi, občinskemu svetu in županu, po potrebi pa tudi Računskemu sodišču RS in sicer v 15 dneh po opravljenem nadzoru.

Če je nadzorni odbor ugotovil hujšo kršitev predpisov ali nepravilnosti pri poslovanju občine, ki so opredeljene v poslovniku nadzornega odbora, mora o teh kršitvah v petnajstih dneh od dokončnosti poročila obvestiti pristojno ministrstvo in Računsko sodišče RS.

V primeru, da nadzorni odbor ugotovi, da obstaja utemeljen sum, da je nadzorovana oseba ali odgovorna oseba storila prekršek ali kaznivo dejanje, je dolžan svoje ugotovitve posredovati pristojnemu organu pregona.

Obenem s prijavo mora navesti dokaze ter poskrbeti, da se ohranijo dokazi, sledovi in predmeti, na kateri ali s katerimi je bilo dokazano kaznivo dejanje storjeno. O prijavi je dolžan obvestiti tudi občinski svet in župana.

Nadzorovane osebe so dolžne spoštovati mnenja in predloge nadzornega odbora. Občinski svet, župan in organi porabnikov občinskih proračunskih sredstev so dolžni obravnavati dokončna poročila nadzornega odbora in v skladu s svojimi pristojnostmi upoštevati priporočila in predloge nadzornega odbora.

20. člen

Član nadzornega odbora se lahko na lastno željo izloči ali ga predsednik nadzornega odbora izloči iz posamezne zadeve v primeru, če so podane okoliščine, ki vzbujajo dvom o njegovi nepristranskosti.

Izločitev člana nadzornega odbora v posamezni zadevi lahko zahteva tudi nadzorovana oseba. Zahtevo za izločitev mora vložiti pri nadzornem odboru. V zahtevi je potrebno navesti okoliščine, na katere opira svojo zahtevo za izločitev. O izločitvi odloči predsednik nadzornega odbora.

O izločitvi predsednika nadzornega odbora odloči nadzorni odbor.

IV. KONČNI DOLOČBI

21. člen

Ta poslovnik začne veljati z dnem potrditve na občinskem svetu, objavi pa se v Uradnem vestniku Gorenjske.

Spremembe poslovnika se sprejmejo po enakem postopku, kot velja za njegov sprejem.

22. člen

Za vprašanja, ki niso opredeljena s tem poslovnikom, se uporablja veljavna zakonodaja.

Šenčur, dne 21.maja  2003

	
	
	Predsednik

Nadzornega odbora Občine Šenčur Anton Kepic




